| Medaljeoversikt |
| --- |
| Konkurrerte for Canadas flagg Canada |
| Rullestolcurling Rullestolcurling |
| Paralympiske leker |
| Gull | 2014 Sotsji |  Skip  |
| Gull | 2010 Vancouver |  Skip  |
| VM i rullestolcurling |
| Gull | 2013 Sotsji |  Skip |
| Gull | 2011 Praha |  Skip |
| Gull | 2009 Vancouver |  Skip |
| Canadamesterskapet i rullestolcurling |
| Gull | 2009 Lower Sackville |  Skip |
| Gull | 2008 Winnipeg |  Skip |

**James P. Armstrong** (født 30. juni 1950 i Victoria i Britisk Columbia) er en canadisk rullestolcurlingspiller. Han spilte tidligere curling, men dårlige knær og en trafikkulykke i 2003 gjorde at han måtte slutte med curling. Han har to paralympiske gullmedaljer som skip for det canadiske rullestolcurlinglandslaget. 

Han er gift og har tre barn. Hans første kone døde av kreft i 2009.

Karriere som curlingspiller
---------------------------

Armstrong begynte å spille curling som 8-åring. Som curlingspiller deltok han i The Brier (det canadiske mesterskapet) seks ganger, og var med å vinne bronse i 1974 og 1983, og sølv i 1987. I 1990 fikk han plass på «Canadian Curling Hall of Fame». Han vant «Ross Hartstone Award» i The Brier i 1983, 1987 og 1990. Denne prisen deles ut til den utøveren som har vist best sportånd, og kåres av de andre spillerne. Han er den eneste spilleren som har mottatt denne tre ganger.

Karriere som rullestolcurlingspiller
------------------------------------

Armstrong (høyre) og Chris Sobkowicz. 
I 2003 skulle han bytte ut knærne, etter slitasje fra curlingen og hans yrke som tannlege. Han hadde operert knærne 13 ganger tidligere også, men skulle nå skifte ut knærne. To uker etter at det første kneet var byttet ut hadde han en bilulykke, der han skadet det nyopererte kneet. Han byttet også ut det andre kneet, men måtte gå med stokker, og etter hvert måtte han bruke rullestol.

Han ble rådgiver for Canadas program for rullestolcurling i 2007, og var *skip* på British Columbia sitt lag som vant det canadiske mesterskapet i 2008 og 2009. Han var også skip på det canadiske laget som vant gull i VM i rullestolcurling 2009, deres første VM-gull. Han var også skip på det canadiske laget som vant gull i Paralympiske vinterleker 2010 og VM i rullestolcurling 2011. 

Også i VM i rullestolcurling 2012 skulle Armstrong være skip, men måtte reise hjem dagen før turneringen startet, fordi han hadde testet positivt i en dopingprøve i desember året før. Han ble utestengt i 18 måneder. Dopingprøven viste spor av tamoxifen, som kan brukes for å skjule bruk av steroider, men Armstrong begrunnet dette med at han utilsiktet hadde fått i seg en av hans kones tamoxifen-piller. Hun tok disse som medisin mot brystkreft, men døde i september 2009.

Armstrong var igjen skip i VM i rullestolcurling 2013 i Sotsji i Russland. Canada fikk åtte seire og ett tap i Round Robin-runden, og gikk videre til sluttspillet. Laget tapte den første playoffkampen mot Sverige, men vant semifinalen mot USA med 6-3, og etter seier 4-3 i finalen mot Sverige ble Canada igjen verdensmestere.

Han ble igjen tatt ut som skip for det canadiske laget som stilte i Paralympiske vinterleker 2014. Her spilte de seg fram til finalen, der de slo hjemmelaget Russland 8-3, og vant med det sin andre paralympiske gullmedalje.

Referanser
----------

1. ↑  Canadian Curling Association – *Inductees to the Canadian Curling Hall of Fame* Arkivert 9. desember 2012 hos Wayback Machine. besøkt 29. mars 2012.
2. ↑  The Star – *The healing power of rocks and ice*, besøkt 29. mars 2012.
3. ↑  World Curling Federation – *Statement by the World Curling Federation*, besøkt 29. mars 2012.
4. ↑  Wheelchair Curling Blog – *Armstrong suspended on doping violation: a Canadian explanation* , besøkt 29. mars 2012.
5. ↑  TotalProSports.com – *Canadian Paralympics Curler Jim Armstrong Banned For Dopping* Arkivert 22. mars 2012 hos Wayback Machine. besøkt 29. mars 2012.
6. ↑  Canadian Curling Association - *2014 Canadian Paralympic Wheelchair Curling Team*, besøkt 4. februar 2014.

Eksterne lenker
---------------

* (en) Jim Armstrong – Paralympic.org Rediger på Wikidata

* (en) Jim Armstrong – World Curling Tour Rediger på Wikidata

* (en) Jim Armstrong – World Curling Federation Rediger på Wikidata
* Canadas paralympiske komité - Jim Armstrong
* Profil hos Paralympics 2014 Arkivert 20. mars 2014 hos Wayback Machine.

  


|  |  |
| --- | --- |
| Oppslagsverk/autoritetsdata | VIAF **·** LCCN **·** ISNI
 |